DA Den Europæiske Unions Tidende C 242/13

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 242/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»MÂCHE NANTAISE«

EF-Nr.: FR-PGI-0105-0072-26.10.2011

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse —  Geografisk område — ☒ Bevis for oprindelse — ☒ Produktionsmetode — ☒ Tilknytning — ☒ Mærkning —  Krav i nationale bestemmelser —  Andet

2. Type ændring(er):

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

Varebeskrivelsen er blevet ændret for at tilføje en række udvælgelseskriterier, der er blevet udviklet af grøntsagsavlerne, og præcisere de betingelser, som nye sorter skal opfylde for at få BGB-betegnelsen.

Det geografiske område er ikke blevet ændret. Det præciseres, at emballering finder sted i det afgrænsede geografiske område. Denne etape gør det muligt at garantere produktets friskhed (levering samme dag) og anvende den ekspertise og teknik (antal vaskebakker, temperatur, godkendelsesnormer), der er blevet udviklet af lokale pakkevirksomheder, og som er af helt afgørende betydning for fremstillingen af et kvalitetsprodukt.

Oprindelsesbeviset er blevet ændret for at tilføje de seneste forbedringer af registreringsdokumenterne til de forskellige erhvervsaktører (markoversigt, dyrkningsoversigt …).

Afsnittet om fremstillingsmetoden indeholder flest ændringer. Disse ændringer gør det muligt at modernisere og tilpasse fremstillingsprocessen for »Mâche nantaise«. Der tages højde for den tekniske udvikling, der har fundet sted, siden betegnelsen »Mâche nantaise« blev registreret som BGB i 1999, med henblik på at få godkendt en ajourført varespecifikation. Der er foretaget følgende ændringer:

— præcisering af dyrkningsarealernes placering i det afgrænsede geografiske område

— tilføjelse af en liste over de sorter, der anvendes i øjeblikket, med en beskrivelse af deres karakteristika, der skal anvendes ved indførelsen af nye sorter

— ændring af kravene til såningstæthed

— præcisering af det anvendte sands karakteristika (kornkurvebånd, dets rundhed og dets kemiske neutralitet)

— højst 48 timer mellem den forudgående kvalitetskontrol af vårsalaten og høst

— præcisering af høstmetoderne og fristerne for levering til pakkevirksomheden

— højst 24 timer mellem høst og fjernelse af sand fra vårsalat i store trækasser og højst 48 timer mellem høst og forsendelse

— højst 24 timer mellem høst og vask af vårsalat i små plastbakker og vårsalat klar til brug (dette krav er strengere, hvis temperaturen ved høstens begyndelse er over 12 °C, hvor vask skal foretages samme dag, salaten høstes)

— præcisering af betingelserne for vask af vårsalat i små plastbakker og vårsalat klar til brug (vandets temperatur, muligheden for automatisk sortering)

— angivelse af en maksimumstemperatur i pakkerum

— ændring af kontrolprocedurerne inden markedsføring.

Tilknytningen er blevet ændret for at tage højde for den tekniske udvikling, der har fundet sted, siden betegnelsen »Mâche nantaise« blev registreret som BGB i 1999, men ligeledes for at styrke produktets ry som følge den anseelse, der knytter sig til en række metoder såsom anvendelsen af sandkorn med en bestemt kornstørrelsesfordeling ved fremstillingen af »Mâche nantaise«.

Mærkningen er blevet ændret, således at der ikke længere tages højde for krav i nationale bestemmelser, som er blevet ophævet, og for at udskifte påtegningen »beskyttet geografisk betegnelse« med den systematiske anvendelse af EU's BGB-logo.

ENHEDSDOKUMENT

RÅDETS FORORDNING (EF) Nr. 510/2006

»MÂCHE NANTAISE«

EF-Nr.: FR-PGI-0105-0072-26.10.2011

BGB ( X ) BOB ( )

1. Betegnelse:

»Mâche Nantaise«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produkttype:

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

»Mâche nantaise« er en lille, hurtigvoksende plante af baldrianfamilien (Valerianaceae), Valerianella-slægten, Olitoria-arten, kaldet vårsalat, med grundstillede, stilkløse, aflange, spatelformede blade forsynet med ret fremtrædende ribber, og som vokser parvis og ligger ind over hinanden, så der dannes en ret fyldig roset. Følgende sorter anvendes i øjeblikket: Accent — Agathe — Baron — Calarasi RZ — Cirilla — Dione — Elan — Eurion — Fiesta — Gala — Jade — Juvert — Juwallon — Match — Medaillon — Palace — Princess — Pulsar — Rodion — Trophy — Valentin — Vertes de Cambrai. Nye sorter, der indføres, grupperes på grundlag af følgende karakteristika: grøn salt eller kuglesalat, med en fænotype, der gør det muligt at høste og emballere vårsalat som en hel plante, opført på den officielle franske eller europæiske liste, i overensstemmelse med faglige plantesundhedsnormer og med spireevne. Sortslisten distribueres til producenter og til kontrolorganet og de kompetente tilsynsmyndigheder efter hver ændring.

Vårsalaten kan ikke markedsføres direkte fra marken i uforarbejdet stand, men skal gennemgå en særlig forarbejdning, inden den kan emballeres i store trækasser, i små plastbakker eller i poser for vårsalat klar til brug, hvilket er de tre former for emballering af BGB-produktet.

3.3. Råvarer (kun for forarbejdede produkter):

Ikke relevant

3.4. Foder (kun for produkter af animalsk oprindelse):

Ikke relevant

3.5. Specifikke etaper af produktionen, som skal finde sted i det afgrænsede geografiske område:

Alle etaperne i fremstillingsprocessen (dyrkning, vask og emballering) skal finde sted i det afgrænsede geografiske område.

Fremstillingen af »Mâche nantaise«, der er et særlig skrøbeligt frisk produkt, er en kompleks proces, der omfatter forskellige successive produktforarbejdningsfaser. Der skal være et tæt samarbejde mellem pakkevirksomhederne og producenterne, og pakkevirksomhederne skal ligge i nærheden af markerne, således at de løbende kan vurdere produktets kvalitet og således styre betingelserne for fremstilling af et færdigt produkt, der giver garanti for friskhed og holdbarhed.

Dette er navnlig muligt takket være anvendelsen af fælles kvalitetsnormer, som er blevet udviklet i regionen, da der ikke er nogen officielle normer. Disse normer gælder både i marken, når produktet ankommer til pakkevirksomhederne (godkendelse af produktet i uvasket stand), og for det færdige produkt.

3.6. Særlige regler vedrørende udskæring, rivning eller emballering osv.:

Emballeringen skal ligeledes finde sted i det afgrænsede geografiske område for at garantere produktets friskhed (levering samme dag), og der skal anvendes den ekspertise og teknik (antal vaskebakker, temperatur, godkendelsesnormer), der er blevet udviklet af de lokale pakkevirksomheder, og som er af helt afgørende betydning for fremstillingen af et kvalitetsprodukt.

Pakkevirksomheden, der er i direkte kontakt med producenterne, kan hele tiden og meget hurtigt tilpasse sig høstbetingelserne, vejrforholdene eller produktets holdbarhed for at optimere kvaliteten af »Mâche nantaise«.

På grund af denne komplementaritet finder både fremstillingen og forarbejdningen (herunder emballeringen) af »Mâche nantaise« sted ved det naturlige afvandingsområde, hvilket giver »Mâche nantaise« dets særlige egenskaber og omdømme. Alle etaper i produktionsprocessen registreres i registreringssystemer.

Der er tre slags emballager:

Vårsalat i stor trækasse: storbladet vårsalat (vægt 100 hoveder > 200 g), udvalgt, lagt på række, fjernelse af sand og herefter lagt i store trækasser

Vårsalat i lille plastbakke: udvalgt, fjernelse af sand, vasket, sorteret, lagt i plastbakker eller lignende

Vårsalat klar til brug: udvalgt, fjernelse af sand, vasket, sorteret, lagt i pose eller i vakuumpakning, klar til brug og distribueret gennem kølekæden

3.7. Specifikke mærkningsregler:

Mærkningen af produkter, der opfylder alle betingelserne i varespecifikationen for »Mâche nantaise«, skal ud over de obligatoriske påtegninger og pakkevirksomhedens særlige påtegninger omfatte følgende påtegninger:

— BGB-betegnelsen: »Mâche nantaise«

— EU's BGB-logo.

4. Præcis afgrænsning af det geografiske område:

33 kantoner i departementet Loire-Atlantique: Aigrefeuille-sur-Maine — Ancenis — Bouaye — Bourgneuf-en-Retz — Carquefou — La Chapelle-sur-Erdre — Clisson — Le Croisic — La Baule-Escoublac — Guérande — Herbignac — Legé — Ligné — Le Loroux-Bottereau — Machecoul — Montoir-de-Bretagne — Nantes — Nort-sur-Erdre — Orvault — Paimboeuf — Le Pellerin — Pontchateau — Pornic — Rezé — Saint-Étienne-de-Montluc — Saint-Herblain — Saint-Nazaire — Saint-Père-en-Retz — Saint-Philbert-de-Grand-Lieu — Savenay — Vallet — Vertou — Vertou-Vignoble

Otte kantoner i departementet Vendée (heraf seks, der grænser op til Loire-Atlantique): Beauvoir-sur-Mer — Challans — Le Poiré-sur-Vie — Montaigu — Palluau — Rocheservière — Saint-Gilles-Croix-de-Vie — Saint Jean-de-Monts

To kantoner i departementet Maine-et-Loire (som grænser op til Loire-Atlantique): Champtoceaux — Montrevault

5. Tilknytning til det geografiske område:

5.1. Det geografiske områdes egenart:

Naturbestemte faktorer

Det tempererede kystklima er yderst gunstigt for fremstilling af vårsalat. De kolde vintertemperaturer er ideelle for »Mâche nantaise«, og frostperioderne er ikke for langvarige. Idet dyrkningen finder sted i hele afvandingsområdet, begrænses de voldsomme og pludselige temperatursvingninger, hvilket sikrer en optimal og særlig kvalitet hver eneste sæson.

Historisk set er de jorde, der er bedst egnede til dyrkning af tidlige grøntsager, og således vårsalat, sandede, gennemtrængelige flodaflejringer. De ligger i nærheden af Nantes, der således er et afsætningsmarked for produkterne, og tæt på Loire-floden med dens vandressourcer og store mængder sand, der bruges i erhvervet.

I mange generationer kom sandet til dyrkning af vårsalat fra Loire-flodens naturlige banke. I 1994 besluttede myndighederne at forbyde sandudvinding i Loire-floden på grund af ødelæggelserne af en lang række bygværker ved Loire-floden (broer, flodbreder …). Grøntsagsavlerne begyndte at bruge andre forsyningskilder, der havde de samme karakteristika.

Menneskelige faktorer

Man begyndte at dyrke grøntsager i Nantes i midten af 1800-tallet i det vestlige Nantes, hvor man dyrkede grøntsager til afsætning i regionen og forsyning af skibe. Der kom først rigtigt gang i grøntsagsdyrkningen i Nantes omkring 1919-1920, hvor de fleste store grøntsagsavlere opgav de lokale markeder for i stedet at sende deres produktion direkte til Paris og de store provinsbyer.

Den faglige organisering af grøntsagsavlerne, der blev indledt ved århundredets udgang, tog ligeledes fart og blev konkretiseret i mellemkrigsårene. Denne organisering blev drivkraften for udviklingen, og den 7. juli 1928 blev Fédération des Groupements de Producteurs Maraîchers Nantais oprettet.

Siden starten af 1900-tallet udvikledes grøntsagsdyrkning i mistbænk, der fik betegnelsen »Châssis nantais«, og metoden blev udbredt i mellemkrigsårene. Markerne blev opdelt i bede på størrelse med mistbænkenes bredde og blev adskilt af passager, de såkaldte »passe-pieds«, der var ca. 40 cm brede. Bedene blev hyppet for at fremme tørring af jorden, hvilket var afgørende for tidligheden og kvaliteten af »Mâche nantaise«. Dyrkningen i bed gjorde det muligt at så og høste uden at beskadige jorden om efteråret og om vinteren, da passagerne havde en naturlig stabiliserende indvirkning om sommeren.

Dette er afgørende for at forstå udviklingen af produktionen af vårsalat i Nantes-området. Sammen med adgangen til sand og det gunstige klima gjorde dyrkningen i bede i mistbænk det muligt at producere en tidlig grøntsag af fremragende kvalitet, som ingen anden region var i stand til at producere på dette tidspunkt af året.

I 1950'erne begyndte Nantes gradvis at vinde indpas på det franske og de europæiske markeder. I 1960'erne, og navnlig i 1970'erne, blev den traditionelle mistbænk udskiftet med små plastiktunneller, men dyrkningen skete fortsat i bede.

I perioden 1975-1983 blev der alene i Nantes-området produceret 3 000 t pr. år, og i dag ligger produktionen på 12 000 t. Den stigende produktion af »Mâche nantaise« har været mulig på grund af mekaniseringen af høsten og de nye former for emballering (små plastbakker, poser …).

Men den nuværende gennemsnitlige årlige produktion på 30 000 t vårsalat i hele afvandingsområdet er Nantes' førende stilling på nationalt og europæisk plan blevet styrket. Omkring halvdelen af produktionen går til eksport, navnlig til Tyskland.

Ekspertise

Grøntsagsavlerne i Nantes har fået overleveret en solid ekspertise.

— De har udviklet dyrkningen i bed, en teknik, der giver mulighed for stribedyrkning og for øget vekseldrift. Dyrkning i bed spiller en vigtig rolle for produktets kvalitet. I kraft af sandet fremmer vekselvirkningen med bede forhøjet af hypning og passage tørringen af jorden, og man undgår stagnerende vand. Risiciene for udvikling af sygdomme begrænses således.

— De har udviklet overdækket dyrkning. Det har altid været nødvendigt at overdække afgrøderne ved dyrkning af »Mâche nantaise«. Grøntsagsavlerne har med tiden udviklet overdækninger, der gør det muligt at beskytte planterne permanent.

— De anvender et særligt sand. Ved dyrkning i bed er anvendelsen af sand af afgørende betydning for produktionen af »Mâche nantaise«. Dette sand er karakteriseret ved dets rundhed (for ikke at beskadige kimplanten), dets kemiske neutralitet (for at forbedre jordens fysiske struktur uden at ændre dets kemiske natur) samt ved et bestemt kornkurvebånd, som de professionelle grønthandlere nåede til enighed om i 2000'erne. Sandet spredes ud i et tyndt lag på 0,5-1 cm, det er et ideelt såbed og fremmer opvarmningen af jorden og spiringen. Det forhindrer desuden dannelsen af mos, der ofte dannes på udsæd korte dage. Sandet skaber således gunstige vækstbetingelser for »Mâche nantaise«.

— De har udviklet tilpassede høstredskaber. Anvendelsen af et sandbed gør det også muligt at skabe tilstrækkelig plads til, at et skæreblad kan føres igennem ved pæleroden. Mekaniseringen af høsten kan ligeledes tilskrives dette sandbed, som skærebladet glider let hen over, hvilket gør det muligt at modne vårsalaten og lægge den direkte i træbeholdere, hvor produktet vaskes.

— De har udviklet tilpassede redskaber og viden om forarbejdning af vårsalaten efter høst. Fjernelse af sand og vask af vårsalaten, der sker meget hurtigt efter høst, er foranstaltninger af afgørende betydning for den endelige produktkvalitet. De første kontinuerlige vaskebånd, automatiske vaskemaskiner, blev udformet og udviklet i Nantes. De giver mulighed for en hurtig og effektiv fjernelse af sand, samtidig med at vårsalaten forbliver på sin plads i emballagen. Denne indbydende og ordentlige præsentation af produktet er typisk for »Mâche nantaise«. Det er ligeledes et anerkendt aspekt af grøntsagsavlernes ekspertise i Nantes.

— De har optimeret kontrolsystemet og sikret, at kvaliteten af »Mâche nantaise« kontrolleres under hele fremstillingsprocessen. De har vedtaget fælles kvalitetsnormer for vårsalat, der sikrer et produkt af meget ensartet kvalitet.

5.2. Produktets egenart:

Dyrkningen af vårsalat i bed, anvendelsen af sand og tilpassede redskaber til fremstilling af det færdige produkt og fælles kvalitetsnormer for vårsalat er alle elementer, der øver indflydelse på produktets kvalitet og særlige egenskaber. Det er hele planter uden rod, sand eller spor efter jord med et færre antal strækninger, gulnede eller mørke kimblade, gulning af blade og bakteriepletter.

Produktet præsenteres ofte i traditionelle bakker. Mekaniseringen af høsten og moderne emballering (i poser for vårsalat klar til brug og plastbakker) gør det muligt at præsentere et produkt uden sand, hvilket var den største ulempe førhen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Grøntsagsdyrkningen i Nantes blev udviklet i Nantes-området, hvor der var egnede jorde bestående af sandede, gennemtrængelige flodaflejringer, et afsætningsmarked for produkterne i byen Nantes, og Loire-floden, der havde de nødvendige vandressourcer og sand, og den har haft en førende rolle i dyrkningen af tidlige grøntsager.

Kystklimaet i det afgrænsede geografiske område er præget af kolde vintertemperaturer, der er ideelle for »Mâche nantaise«, og frostperioderne er ikke for langvarige. Temperatursvingningerne er således forholdsvis begrænsede, hvilket er særlig gunstigt for dyrkningen af »Mâche nantaise«.

Klimaet og en solid ekspertise (anvendelse af særligt sand med en bestemt kornstørrelsesfordeling, rundhed og kemisk neutralitet, dyrkning i bed, forarbejdning af produktet efter høst) er alle elementer af afgørende betydning, der sikrer kvaliteten af »Mâche nantaise«.

Forbrugerne og distributørerne kender vårsalatens oprindelse og anerkender denne enestående ekspertise.

Afvandingsområdet for Nantes med de særlige geografiske forhold er en af grundpillerne i grøntsagsdyrkningens lange historie i Nantes, herunder Nantes' største salgssucces, nemlig »Mâche nantaise«.

»Mâche nantaise« er opført i en fortegnelse over Frankrigs kulinariske arv, der er udarbejdet af Conseil National des Arts culinaire.

»Mâche nantaise« er igennem de sidste 25 år blevet understøttet gennem et omfattende fælles salgsfremstød: opsætninger af reklamer i metroen og busser i Paris, sportsreklamer i radio og tv i Frankrig, men også i udlandet.

Siden 1980'erne er der blevet skrevet om »Mâche nantaise« i artikler, og produktet er blevet medtaget i opskrifter (bl.a. Ouest France, Le Figaro, Le Monde).

I lyset af disse tre parametre (klimaet, ekspertisen og »Mâche nantaise«-produktets historiske og nuværende omdømme) i det afgrænsede geografiske område har BGB-produktet »Mâche nantaise« en reel legitimitet, både på grund af produktets kvalitet og de anvendte tekniske metoder.

Henvisning til offentliggørelsen af varespecifikationen:

(artikel 5, stk. 7, i forordning (EF) nr. 510/2006)

https://www.inao.gouv.fr/fichier/CDCMachenantaise31012012.pdf

(1) EUT L 93 af 31.3.2006, s. 12.